Moeilike begin vir Mkhwebane in hof oor ampDie Opbenbare Beskermer, adv. Busisiwe Mkhwebane. (Foto:Phando Jikelo/ANA) Die Openbare Beskermer, adv. Busisiwe Mkhwebane, hoop waarskynlik Donderdag verloop beter vir haar in die Wes-Kaapse hooggeregshof nadat haar regspan Woensdag swaar geleef het voor ŉ volbank regters. Regters Vincent Saldanha, Monde Samela en Elize Steyn het soms geïrriteerd voorgekom met die regsargumente van Mkhwebane se regspan – by name adv. Dali Mpofu – in ŉ redelik ingewikkelde hofaansoek bestaande uit twee dele. Eerstens probeer die Openbare Beskermer ŉ onmiddellike interdik verkry teen die huidige parlementêre ondersoek oor of sy van haar amp onthef moet word. Tweedens probeer sy die parlementêre reëls waarbinne daardie ondersoek plaasvind, ongrondwetlik verklaar. Woensdag se verrigtinge het net oor die interdik gehandel. Mpofu het aangevoer ŉ vendetta word teen Mkhwebane gevoer deur die DA en dat die speaker van die Nasionale Vergadering (Thandi Modise van die ANC) kop in een mus is met die DA. Hy het verder gesê dat Mkhwebane eers haar saak moes kon stel voordat die ondersoek teen haar kon plaasvind, dat die Openbare Beskermer nie in kennis gestel is van die klagtes teen haar nie, dat die klagtes nie retrospektief van toepassing kan wees nie (dus toepaslik op haar gedrag voor die aanvaarding van die parlementêre prosesreëls op 3 Desember verlede jaar nie) en dat die reëls soortgelyk is aan apartheidswetgewing. Mpofu voer ook aan dat die talryke hofbevindings teen Mkhwebane nie teen haar gebruik kan word nie, en dat enigiemand wat haar al voorheen in die openbaar gekritiseer het, nie deel kan hê aan die parlementêre proses nie. Die regters was soms op die oog af redelik uitgekuier met Mpofu se argumente. Hulle het byvoorbeeld korte mette gemaak met sy apartheidvergelykings. Hulle het ook gevra waarom Mkhwebane se hofstukke onvolledig is en waarom Mpofu nie die hofbevindings teen haar behoorlik verreken in sy argumente nie. Die saak duur Donderdag voort.